I n f o r m á c i a
 o postupe riešenia vysporiadania pohľadávok Slovenskej republiky voči Ruskej federácii a návrh na schválenie Protokolu č. 2 o vnesení zmien 
do Dohody medzi vládou Ruskej federácie a vládou Slovenskej republiky 
o riešení zadlženosti bývalého ZSSR a Ruskej federácie 
voči Slovenskej republike

A.  Informácia o postupe riešenia vysporiadania časti pohľadávok Slovenskej republiky voči Ruskej federácii formou finančnej operácie

Uznesením vlády č. 547 z 2. júla 2003 v bode D.3 uložila vláda Slovenskej republiky Ministerstvu financií Slovenskej republiky a menovite štátnemu tajomníkovi Ministerstva financií Slovenskej republiky podpísať zmluvu medzi Ministerstvom financií Slovenskej republiky a Vnešekonombank Moskva o vysporiadaní časti pohľadávok Slovenskej republiky voči Ruskej federácii formou finančnej operácie v zmysle bodu B.3. tohto uznesenia s termínom do 31. júla 2003.
Ako vyplynulo z priebežných rokovaní medzi zástupcami Ministerstva financií Slovenskej republiky, Ministerstva financií Ruskej federácie a zástupcami Vnešekonombank Moskva ruská strana urobila všetky potrebné opatrenia a kroky k tomu, aby finančná operácia v dohodnutej výške mohla byť úspešne zrealizovaná. V štátnom rozpočte Ruskej federácie boli na zabezpečenie celej operácie vyčlenené a viazané finančné prostriedky v potrebnej výške a Vnešekonombank Moskva bola pripravená poukázať peňažné prostriedky jednorázovo v celom objeme, t.j. 43 550 mil. USD slovenskej strane do 31. júla 2003. Preto bolo nevyhnutné vykonať urýchlene všetky potrebné administratívne a technické úkony k tomu, aby určená peňažná čiastka bola v konečnom štádiu prevedená na účet štátnych finančných aktív Ministerstva financií Slovenskej republiky na účely, stanovené v predmetnom uznesení vlády v bode B.3., ods. d). Vnešekonombank Moskva je peňažný ústav Ruskej federácie, ktorý je v stopercentnom vlastníctve Ruskej federácie a má vysoký medzinárodný kredit. Súčasne je agentom Ministerstva financií Ruskej federácie pre splácanie ruského dlhu voči zahraničiu a z toho dôvodu bolo potrebné vo vzťahu k nemu a z dôvodu legalizácie uznesenia vlády č. 547 vo vzťahu k ruskej strane  podpísať  text Protokolu č. 2 o vnesení zmien do Dohody medzi vládou Ruskej federácie a vládou Slovenskej republiky o riešení zadlženosti bývalého ZSSR a Ruskej federácie voči Slovenskej republike v znení Protokolu zo dňa 28. augusta 2002. To poskytovalo dostatočné obojstranné garancie na úspešné a bezrizikové vysporiadanie tejto časti pohľadávok Slovenskej republiky a zníženie ruskej zadlženosti voči Slovenskej republike.
Dňa 23. júla 2003 sa na slovenskom veľvyslanectve v Prahe uskutočnilo pracovné stretnutie za účasti zástupcov Ministerstva financií Slovenskej republiky, zástupcu veľvyslanectva Slovenskej republiky, zástupcov Národnej banky Slovenska a zástupcov Vnešekonombank, ktorého náplňou bolo prerokovanie návrhu Dohody o postúpení pohľadávky medzi Ministerstvom financií Slovenskej republiky a Vnešekonombank Moskva. Súčasne zástupcovia Vnešekonombank Moskva boli poverení Ministerstvom financií Ruskej federácie predložiť slovenskej strane na odsúhlasenie a schválenie Protokol č. 2 o vnesení zmien do Dohody medzi vládou Ruskej federácie a vládou Slovenskej republiky o riešení zadlženosti bývalého ZSSR a Ruskej federácie voči Slovenskej republike v znení Protokolu zo dňa 28. augusta 2002, ktorého obsah bol konzultovaný a odsúhlasený Ministerstvom financií Slovenskej republiky a Ministerstvom financií Ruskej federácie v predchádzajúcom období korešpondenčným spôsobom. Podpísanie Protokolu č. 2, ktorého prípravou a prerokovaním bol poverený štátny tajomník Ministerstva financií Slovenskej republiky uznesením vlády Slovenskej republiky v bode D.4. bolo nevyhnutnou podmienkou podpísania Dohody o  postúpení pohľadávky medzi Ministerstvom financií Slovenskej republiky a Vnešekonombank Moskva, ku ktorej bol splnomocnený vládou Slovenskej republiky taktiež štátny tajomník Ministerstva financií Slovenskej republiky uznesením vlády Slovenskej republiky č. 547/2003 v bode D.3. 
Realizácia uvedených postupných krokov slovenskej a ruskej strany vytvorila optimálne podmienky na úspešnú realizáciu celej finančnej operácie v nezvyklo krátkom čase. Dňa 28. júla 2003 sa uskutočnilo opätovné stretnutie zástupcov ruskej a slovenskej strany za účasti zástupcov Národnej banky Slovenska, na ktorom bola podpísaná v súlade s uznesením vlády Slovenskej republiky č. 547/2003 z 2. júla 2003 Dohoda o postúpení pohľadávky medzi Ministerstvom financií Slovenskej republiky a Vnešekonombank Moskva ako aj ostatné súvisiace dokumenty a korešpondencia, ku ktorej podpisu sa zaviazali obidve strany v predmetnej dohode. Po tomto akte bol vydaný ruskou stranou pokyn Vnešekonombank Moskva, aby okamžite poukázala príslušný obnos vo výške 43 550 000,- USD na nostro účet Národnej banky Slovenska vedený v  CitiBank New York. Keď Národná banka Slovenska po obdržaní avíza o uskutočnenej platbe uvedeného obnosu v prospech jej účtu v CitiBank New York vydala Ministerstvu financií Slovenskej republiky o tom oficiálne potvrdenie boli všetky relevantné dokumenty, súvisiace s touto finančnou operáciou odovzdané každej zo zúčastnených strán v súlade s predmetnou Dohodou.

A.	Stav v konsolidácii účtov zadlženosti Ruskej federácie voči Slovenskej republike

Protokol o vnesení zmien do Dohody medzi vládou Ruskej federácie a vládou Slovenskej republiky o riešení zadlženosti bývalého ZSSR a Ruskej federácie voči Slovenskej republike zo dňa 24. júna 1994, podpísaný dňa 28. augusta 2002 obsahuje okrem iného aj úlohy, spojené s reštrukturalizáciou zostávajúceho dlhu k 1. marcu 2003. K tomuto dátumu mala byť vykonaná konsolidácia všetkých účtov zostávajúceho dlhu Ruskej federácie voči Slovenskej republike a prevedené na jeden bezúročný účet do Národnej banky Slovenska. Súčasne však bolo dohodnuté, že vysporiadanie konsolidovanej zadlženosti bude pokračovať v súlade s dohodnutými objemami a termínmi. 
	Československá obchodná banka však podmienila realizáciu konsolidácie zostávajúcej časti dlhu vyvedením inkasných príkazov vzťahujúcich sa k tzv. podnikovým pohľadávkam zo svojej evidencie, čo však nepodliehalo konsolidácii, pretože táto kategória pohľadávok bola k 31. 12. 2002 v plnom rozsahu vysporiadaná a na účte týchto pohľadávok vykazovala k danému dátumu nulový stav. V dôsledku tohto postupu Československej obchodnej banky však  bol zablokovaný aj proces vysporiadania dohodnutého objemu pohľadávok v tomto roku. Tým bolo ohrozené aj pokračovanie tovarových dodávok pre jednotlivé rezorty Slovenskej republiky na začínajúce a už rozbehnuté programy (Cyklotrónové centrum, Laserové centrum, dodávky pre Ministerstvo obrany Slovenskej republiky atď.).
	Ministerstvo financií Slovenskej republiky preto v zhode s Ministerstvom financií Ruskej federácie vykonalo potrebné kroky, aby eliminovalo tieto nepriaznivé dopady predovšetkým na konsolidáciu a pokračovanie procesu vysporiadania v  tomto a nasledujúcich rokoch. Na základe iniciatívy Ministerstva financií Slovenskej republiky vo vzťahu k Ministerstvu financií Ruskej federácie sa podarilo dosiahnuť oddelenie problematiky konsolidácie od problematiky vyvedenia inkasných príkazov z tzv. podnikových pohľadávok a ich separátne riešenie. Na základe toho Ministerstvo financií Ruskej federácie vydalo Vnešekonombanke Moskva pokyn na uvoľnenie procesu konsolidácie a uzatvorenie medzibankovej dohody s Národnou bankou Slovenska o prevedení účtov zadlženosti Ruskej federácie z Československej obchodnej banky do Národnej banky Slovenska. Súčasťou procesu vysporiadania pohľadávok Slovenskej republiky voči Ruskej federácii v tomto roku bola aj finančná operácia vo výške 130 mil. USD, ktorú uložila vláda Slovenskej republiky Ministerstvu financií Slovenskej republiky svojim uznesením č. 547, bod B.3. a  D.3. zrealizovať do 31. júla 2003.

C.   Z á v e r

	Ministerstvu financií Slovenskej republiky uložila vláda Slovenskej republiky uznesením č. 547 zo dňa 2. júla 2003 zabezpečiť vysporiadanie pohľadávky Slovenskej republiky voči Ruskej federácii vo výške 130 mil. USD  s čistým inkasom 33,5 % a s účelovým určením týchto finančných prostriedkov pre vytvorenie zdrojov financovania potrieb opráv leteckej techniky pre Ministerstvo obrany Slovenskej republiky. Ministerstvo financií Slovenskej republiky vykonalo všetky potrebné úkony a dosiahlo, že dňa 28. júla 2003 boli uvedené peňažné prostriedky pripísané na účet štátnych finančných aktív Slovenskej republiky v Národnej banke Slovenska.
	Súčasne Ministerstvo financií Slovenskej republiky v zhode s Ministerstvom financií Ruskej federácie eliminovalo neochotu Československej obchodnej banky spolupracovať pri realizácii konsolidácie zvyšku zadlženosti Ruskej federácie voči Slovenskej republike a jej prevode z ČSOB do Národnej banky Slovenska. Tým vytvorilo predpoklady pre uvoľnenie financovania projektov vysporiadania pohľadávok Slovenskej republiky voči Ruskej federácii formou tovarových dodávok pre rezorty uvedené v uznesení vlády Slovenskej republiky       č. 547 zo dňa 2. júla 2003, bod B.2.
	Vzhľadom na dosiahnutý výsledok v zabezpečení uvedených úloh Ministerstvo financií Slovenskej republiky odporúča vláde Slovenskej republiky schváliť jeho postup pri ich zabezpečovaní a uložiť mu úlohu zameranú na doriešenie formálnych záležitosti spojených s uzatvorením Protokolu č. 2 o vnesení zmien do Dohody medzi vládou Ruskej federácie a vládou Slovenskej republiky o riešení zadlženosti bývalého ZSSR a Ruskej federácie voči Slovenskej republike z 24. júna 1994.